กรมส่งเสริมวัฒนธรรมแสดงความอาลัย เศรษฐา ศิระฉายา ศิลปินแห่งชาติ ปี 2554 หลังถึงแก่กรรมด้วยโรคมะเร็งปอด กำหนดจัดพิธีพระราชทานน้ำหลวงอาบศพพรุ่งนี้ที่วัดเทพศิรินทราวาส
นายชาย นครชัย อธิบดีกรมส่งเสริมวัฒนธรรม กล่าวว่า ได้รับแจ้งว่า นายเศรษฐา ศิระฉายา ศิลปินแห่งชาติ สาขาศิลปะการแสดง (ดนตรีไทยสากล - ขับร้อง) พุทธศักราช 2554 ถึงแก่กรรม ณ โรงพยาบาลจุฬาภรณ์ ด้วยโรคมะเร็งปอด สิริรวมอายุ 77 ปี โดยทายาทได้ขอพระราชทานน้ำหลวงอาบศพ ในวันที่ 21 กุมภาพันธ์ เวลา 17.30 น. ณ ศาลา 1 วัดเทพศิรินทราวาส และกำหนดสวดพระอภิธรรมศพ ระหว่างวันที่ 21-27 กุมภาพันธ์ เวลา 19.09 น.  ณ ศาลา 1 วัดเทพศิรินทราวาส แขวงวัดเทพศิรินทร์ โดยจะเก็บศพไว้บำเพ็ญกุศล 100 วัน และกรมส่งเสริมวัฒนธรรมจะดำเนินการขอพระราชทานเพลิงศพต่อไป นอกจากนี้ ยังมอบเงินช่วยเหลือเมื่อเสียชีวิตเพื่อร่วมการบำเพ็ญกุศลศพและเงินช่วยเหลือค่าจัดทำหนังสือเพื่อเผยแพร่ผลงานเมื่อเสียชีวิตนายเศรษฐา ศิระฉายา ถือเป็นศิลปินที่มากด้วยความสามารถได้ร่วมก่อตั้งวงดนตรีหลุยส์กีต้าร์เกิร์ล แล้วตั้งวงดนตรีดิอิมพอสซิเบิ้ล เล่นดนตรีแนวเพลงไทยร้องประสานเสียงเป็นวงแรกและมีคนฟังมากที่สุด ทำหน้าที่หัวหน้าวงและนักร้องนำ นำวงดนตรีออกแสดงตามต่างจังหวัดทั่วประเทศได้รับรางวัลมากมาย ประสบความสำเร็จจากการแสดงภาพยนตร์เรื่องโทน ได้รับรางวัล Golden Boy Awards ซึ่งเป็นรางวัลสำหรับวงดนตรีที่สามารถทำสถิติ Break Record ทำเงินได้มากที่สุด และเป็นวงดนตรีสร้างตำนานยุคบุกเบิก ทั้งเป็นต้นแบบและแรงบันดาลใจแก่วงดนตรีรุ่นต่อมาอย่างมากมายนอกจากนั้น ยังมีความสามารถด้านการแสดง การกำกับภาพยนตร์ ละครเวที ละครโทรทัศน์ เป็นพิธีกรระดับชาติที่ได้รับความนิยมต่อเนื่องมาถึงปัจจุบัน ได้รางวัลมากมายในทุกสาขา เช่น รางวัลตุ๊กตาทองพระราชทาน ในฐานะนักแสดงสนับสนุนชายยอดเยี่ยม ภาพยนตร์เรื่อง ฝ้ายแกมแพร รางวัลเมขลา ในฐานะพิธีกรชายยอดเยี่ยม รายการมาตามนัด รางวัลเมขลา สาขาละครพื้นบ้านดีเด่น เรื่องพระอภัยมณี รางวัลผู้ใช้ภาษาไทยดีเด่น